AfriForum sal veg vir Afrikaanse koshuis naby TUKS | Maroela Media
Vrystaatse poskantoor loop deur onder rowers
Polokwane-moorde: Vier volgende jaar weer in hof
AfriForum sal veg vir Afrikaanse koshuis naby TUKS
De Goede Hoop-koshuis in Hatfield, Pretoria. Foto: Facebook
AfriForum het gesê hy sal veg vir sy private Afrikaanse koshuis wat vir Tuks-studente geopen is wat die Universiteit van Pretoria (UP) nie wil erken nie.
Die UP het verlede week in 'n verklaring gesê die koshuis, De Goede Hoop, wat in Hatfield naby die universiteit geleë is, is 'n private woning en nie in enige opsig verbonde aan die universiteit nie.
"Ons verskil sterk van die praktyke van private wonings met 'n diskriminerende aanvaardings- en uitsluitingskriteriabeleid. Hierdie woning voldoen nie aan die transformasiebeleid van die UP nie en sal dus nie toegelaat word om aan die universiteit se amptelike geleenthede deel te neem nie," lui die verklaring.
'n Herrie het op sosiale media ontstaan nadat 'n berig oor dié koshuis in die UP se kampuskoerant, Perdeby, verskyn het. Sommige mense het die indruk gekry dat die koshuis slegs vir wit mense is omdat dit 'n eksklusiewe Afrikaanse koshuis is en segregasie dus toegepas word.
Kallie Kriel, woordvoerder van AfriForum, het Woensdag aan Maroela Media gesê die indruk dat die koshuis slegs vir wit studente is, is nie waar nie.
"In teenstelling met die universiteit se aansoekvorms, het ons geen verwysing na ras op die aansoekvorm om 'n inwoner te wees nie. Dus speel ras geen rol nie, net Afrikaanse Chrstelike waardes," het hy gesê.
Kriel het gesê bedrywighede by die koshuis bots gladnie met enige wetgewing nie. "Artikel 31 van die Grondwet sê lede van 'n kultuurgemeenskap mag instellings vir burgerlike samelewings tot stand bring en dit is presies wat ons gedoen het."
Hy verduidelik in 2000 is die ATKV aangevat omdat die instelling gesê het hy is 'n Afrikaanse Christelike organisasie. "Die menseregtekommissie het toe reeds bevind dit is nie onbillike diskriminasie nie. Daar is dus geen gronde vir enige van die aanvalle op De Goede Hoop nie. Dit is wetlik aanvaar, dus sal ons binne daardie raamwerk veg vir die behoud van die koshuis."
Die koshuis het vanjaar geopen en het reeds sowat 70 inwoners. "Dit is nou eers ons eerste jaar, maar ons glo hy gaan elke jaar uitbrei en ons beplan om in die toekoms nóg koshuise tot stand te bring."
Op die koshuis se webwerf beskryf die koshuis hom as 'n private Afrikaanse koshuis vir Tuks-studente, waar mans en dames gesamentlik en ook afsonderlik aan die studentelewe kan deelneem. Aktiwiteite soos sêr, Jool en sportsoort word gelys.
"Ons neem kennis daarvan dat die universiteit nie die koshuis wil erken en toelaat om aan enige van sy amptelike geleenthede deel te neem nie. Ons het reeds verlede jaar die De Goede Hoop-vereniging by die kampus geregistreer, wat studente in staat stel om deur die vereniging aan die aktiwiteite deel te neem."
Volgens Kriel probeer die UP glo nou die registrasie van die vereniging bevraagteken. Hy het gesê AfriForum het reeds 'n skrywe aan die universiteit gestuur om redes te verskaf oor hoekom die UP nie die vereniging wil erken nie.
"Ons is gereed om regstappe te neem, sou dit nodig wees. Daar is eintlik 'n erger dubbelstandaard by die universiteit. Die UP het besluit om al hulle koshuise Engels te maak en die vraag bly nou, hoekom is dit aanvaarbaar as die universiteit eksklusiewe Engelse koshuise tot stand bring, maar nie Afrikaanse koshuise wil aanvaar nie?"
AfriForum De Goede Hoop Pretoria Universiteit Pretoria
Vyf naby Pietermaritzburg doodgeskiet
Ermelo-man verdwyn spoorloos
Daar moet gepoog word om die koshuis deel te maak van die universiteit se aktiwiteite. Maar indien die universiteit volhou om De Goede hoop uit te sluit moet De Goede Hoop maar met hul eie aktiwiteite aangaan. Die ideaal is om so 8 Afrikaanse private koshuise tot stand te bring. dan kan hulle hul eie ding doen, en hoef die universiteite nie opgeskeep sit met die inkomstebron van die lastige Afrikaanse studente nie . Ek vermoed musieksmaak by sokkies gaan in elk geval 'n probleem wees. Die eintlike probleem is daar is nog te min Afrikaanse koshuise.
Mooi julle, beveg hulle terug. Julle het MY steun!
Ons sal NOOIT terugstaan en ophou veg vir ons kultuur en taal nie.
Om dit informeel te stel: UP en die moeilikheidmakers en opstokers " kan gaan doppies blaas!"
Afriforum en Afrikaners BOU VOORT;)
Sjoe, wat 'n teleurstelling het UP NIE geword nie!! 'n "Far cry" van toe ek daar klaargemaak het in 2010(die "goeie ou dae").
So 'n koshuis met net swart studente is nie rasisties nie? Hulle moennie vir my sê daar is een koshuis wat multiculrieel is nie.